KH-PDev-KP-7

७. तिरोकुट्टसुत्तं

१.

तिरोकुट्टेसु तिट्ठन्ति, सन्धिसिङ्घाटकेसु च।

द्वारबाहासु तिट्ठन्ति, आगन्त्वान सकं घरं॥

२.

पहूते अन्‍नपानम्हि, खज्‍जभोज्‍जे उपट्ठिते।

न तेसं कोचि सरति, सत्तानं कम्मपच्‍चया॥

३.

एवं ददन्ति ञातीनं, ये होन्ति अनुकम्पका।

सुचिं पणीतं कालेन, कप्पियं पानभोजनं।

इदं वो ञातीनं होतु, सुखिता होन्तु ञातयो॥

४.

ते च तत्थ समागन्त्वा, ञातिपेता समागता।

पहूते अन्‍नपानम्हि, सक्‍कच्‍चं अनुमोदरे॥

५.

चिरं जीवन्तु नो ञाती, येसं हेतु लभामसे।

अम्हाकञ्‍च कता पूजा, दायका च अनिप्फला॥

६.

न हि तत्थ कसि [कसी (सी॰)] अत्थि, गोरक्खेत्थ न विज्‍जति।

वणिज्‍जा तादिसी नत्थि, हिरञ्‍ञेन कयोकयं [कयाक्‍कयं (सी॰), कया कयं (स्या॰)]।

इतो दिन्‍नेन यापेन्ति, पेता कालङ्कता [कालकता (सी॰ स्या॰ कं॰)] तहिं॥

७.

उन्‍नमे उदकं वुट्ठं, यथा निन्‍नं पवत्तति।

एवमेव इतो दिन्‍नं, पेतानं उपकप्पति॥

८.

यथा वारिवहा पूरा, परिपूरेन्ति सागरं।

एवमेव इतो दिन्‍नं, पेतानं उपकप्पति॥

९.

अदासि मे अकासि मे, ञातिमित्ता [ञाति मित्तो (?)] सखा च मे।

पेतानं दक्खिणं दज्‍जा, पुब्बे कतमनुस्सरं॥

१०.

न हि रुण्णं वा सोको वा, या चञ्‍ञा परिदेवना।

न तं पेतानमत्थाय, एवं तिट्ठन्ति ञातयो॥

११.

अयञ्‍च खो दक्खिणा दिन्‍ना, सङ्घम्हि सुप्पतिट्ठिता।

दीघरत्तं हितायस्स, ठानसो उपकप्पति॥

१२.

सो ञातिधम्मो च अयं निदस्सितो, पेतान पूजा च कता उळारा।

बलञ्‍च भिक्खूनमनुप्पदिन्‍नं [… मनुप्पदिन्‍नवा (क॰)], तुम्हेहि पुञ्‍ञं पसुतं अनप्पकन्ति॥

तिरोकुट्टसुत्तं निट्ठितं।